Document ID: 32012R0524

VYKONÁVACIE NARIADENIE KOMISIE (EÚ) č. 524/2012
z 20. júna 2012,
ktorým sa mení a dopĺňa príloha I k nariadeniu Rady (ES) č. 73/2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (1), a najmä na jeho článok 142 písm. i),
keďže:
(1)
V prílohe I k nariadeniu (ES) č. 73/2009 sa stanovuje zoznam režimov podpory, ktoré oprávňujú na priamu platbu podľa uvedeného nariadenia.
(2)
Článkom 129 ods. 1 nariadenia (ES) č. 73/2009 sa dáva novým členským štátom, ktoré uplatňujú režim jednotnej platby na plochu, možnosť poskytovať od roku 2012 osobitnú platbu na mäkké ovocie. Bulharsko, Maďarsko a Poľsko sa rozhodli túto možnosť využiť.
(3)
Osobitná platba na mäkké ovocie nie je uvedená v prílohe I k nariadeniu (ES) č. 73/2009. Zo svojej podstaty by sa však táto platba mala považovať za priamu platbu v zmysle článku 2 písm. d) uvedeného nariadenia, keďže od kalendárneho roku 2012 nahrádza prechodnú platbu na mäkké ovocie, ktorá sa poskytuje podľa článku 98 daného nariadenia a ktorá je uvedená v prílohe I k danému nariadeniu ako priama platba. Okrem toho, podľa článku 129 ods. 2 nariadenia (ES) č. 73/2009 sa má osobitná platba na mäkké ovocie poskytovať v rámci rozsahu súm uvedených v prílohe XII k uvedenému nariadeniu pre platby na mäkké ovocie.
(4)
Z tohto dôvodu predstavuje nezaradenie osobitnej platby na mäkké ovocie do prílohy I k nariadeniu (ES) č. 73/2009 opomenutie, ktoré je potrebné napraviť.
(5)
Príloha I k nariadeniu (ES) č. 73/2009 by sa preto mala zodpovedajúcim spôsobom zmeniť a doplniť.
(6)
Keďže osobitnú platbu na mäkké ovocie možno poskytovať od roku 2012, toto nariadenie by sa malo uplatňovať od 1. januára 2012.
(7)
Opatrenia stanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
V prílohe I k nariadeniu (ES) č. 73/2009 sa za položku „Ovocie a zelenina“ vkladá táto položka:
„Ovocie a zelenia
Článok 129 ods. 1 tohto nariadenia
Osobitná platba na mäkké ovocie“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. júna 2012

Labels: 17
6